b'\n_START_ARTICLE_\nAVR\n_START_PARAGRAPH_\nAtmel AVR er en familie mikrokontrollere fra Atmel._NEWLINE_AVR-arkitekturen har utgangspunkt i to diplomoppgaver fra NTH skrevet av Vegard Wollan og Alf-Egil Bogen. Sammen med Gaute Myklebust patenterte de arkitekturen og Atmel Norway ble grunnlagt i 1996 som design-senter for AVR-mikrokontrollere._NEWLINE_AVR er basert p\xc3\xa5 en 8-bits arkitektur optimalisert for effektiv kompilering av kode skrevet i C.\n_START_SECTION_\nHistorie\n_START_PARAGRAPH_\nVegard Wollan og Alf-Egil Bogen utviklet i studietiden et eget RISC-design, og baserte sine diplomoppgaver p\xc3\xa5 dette. Etter \xc3\xa5 ha fullf\xc3\xb8rt studiene ved NTH begynte begge \xc3\xa5 jobbe hos Nordic VLSI der de videreutviklet designet. Nordic \xc3\xb8nsket ikke \xc3\xa5 ta risikoen med \xc3\xa5 finansiere utviklingen av chipen, men de gav de to tr\xc3\xb8nderne muligheten til \xc3\xa5 finne andre investorer. I 1995 ble flashprodusenten Atmel, med hovedkontor i San Jose i USA, overbevist, og ikke lenge etter startet de to opp Atmel Norway p\xc3\xa5 Moholt i Trondheim, men flyttet raskt til Vestre Rosten s\xc3\xb8r for Trondheim._NEWLINE_I mellomtiden hadde Gaute Myklebust vist hvordan designet med sm\xc3\xa5 endringer kunne oppn\xc3\xa5 sv\xc3\xa6rt stor kodekompakthet, noe som reduserer behovet for minne og reduserer str\xc3\xb8mforbruket. Myklebust ble med de to og grunnla Atmel Norway._NEWLINE_AT90S1200 ble den f\xc3\xb8rste AVR-chipen og ble produsert fra 1997.\n_START_SECTION_\nAVR\n_START_PARAGRAPH_\nMicrochip-designet, f\xc3\xb8rst kalt \xce\xbcRISC ble etter hvert kalt AVR . Offisielt er AVR bare et navn, mens uoffisielt skal AVR ha v\xc3\xa6rt et akronym for "Advanced Virtual RISC". Mens Atmel skaffet rettigheter til logoen og merkevarenavnet AVR, ble navnet "Advanced Virtual RISC" beskyttet av et annet selskap. AVR ble dermed til "Alf-Egil og Vegards RISC" og har offisielt aldri v\xc3\xa6rt et akronym._NEWLINE_AVR benytter Harvard-arktitektur med adskilte busser for program og data. AVR har innebygd flash-minne, og var av de f\xc3\xb8rste microchipene som brukte det. AVR har ogs\xc3\xa5 hardware-st\xc3\xb8tte for en perifere enheter, som enkle LCD-skjermer, CAN-buss, USART og flere kommunikasjonsprotokoller._NEWLINE_Softwaren for programmering, AVR-studio, var fra begynnelsen gratis, slik at utvilkere og studenter fikk mulighet til \xc3\xa5 f\xc3\xa5 erfaring med AVR-designet._NEWLINE_AVR blir delt inn i serier av lignende chiper. TinyAVR er sm\xc3\xa5, megaAVR har mer minne og flere pinner, mens XMEGA er mer avanserte og har flere funksjoner.\n_START_SECTION_\nBruk\n_START_PARAGRAPH_\nAVR ble tidlig brukt av Sony, og ble etter hvert brukt i leket\xc3\xb8y, mobiler, nettbrett, biln\xc3\xb8kler, vaskemaskiner og barberh\xc3\xb8vler. Microsoft Surface bruker 8 AVR-chiper._NEWLINE_AVR er egnet for touch-skjermer og mange av Apples konkurrenter har brukt Atmels maXTouch teknologi. Samsung, HTC og Nokia har brukt ber\xc3\xb8ringsskjermer med Atmel maXTouch. Andre kunder har blant annet v\xc3\xa6rt Siemens, Mercedes-Benz og Bosch.'